
ה': הנני כאן 
יואל כץ
שיח לשבת צו (הגדול)
הנה אנוכי שולח לכם את אליה הנביא לפני בוא יום ה' הגדול והנורא. 

(מלאכי ג,כד)
בשבועות האחרונים, מאז שהוטלה עלי מלאכת כתיבת ה'שיח לשבת' הזה, אני מסתובב עם השאלה: למה צריך בכלל את "יום ה' הגדול והנורא"? למי זה טוב?
לא בלתי סביר לטעון שלביטוי 'גדול ונורא' אין משמעות שלילית בלשון הנביא, אבל בכל מקרה קשה להתעלם מהעובדה שלצד כל מיני תיאורים אוטופיסטיים של העתיד לבוא (כדוגמת פרק ב בישעיהו "וכתתו חרבותם לאיתים" או הביטוי "שמש צדקה ומרפא בכנפיה") יש גם תיאורים קשים מאוד של יום ה' כיום של זעם וקנאה אלוקיים, חורבן והרג אדיר של יהודים וגויים, כפייה דתית וכדו' ובלשונו של הנביא צפניה:
יום עברה היום ההוא, יום צרה ומצוקה, יום שאה ומשואה, יום חשך ואפילה, יום ענן וערפל.

(א,טו)
התירוץ המתבקש יהיה לטעון לאיזו חלוקה בסיסית: צדיקים/רשעים, זכו/לא זכו וכדו'. אני לא רוצה לטעון לזה כי זה לא מעניין.
לא נשמע כמו הסיבה הכי מוצלחת, אני יודע, אנסה להסביר: אחת התשובות שאנחנו עשויים לקבל לשאלה: 'מהו ההיפוך של הדתי?' (החילוני כמובן, אבל מה יש בו? מה הוא כולל?), לצד תשובות כמו 'הטמא' או 'חסר הקדושה', 'הסתמי', 'המזויף', היא – המשעמם. אם התשובה לא מעניינת יש בה כשל דתי מסוים (ואם זה נראה לכם מוזר תקראו מדרשים).
מה תפקידו של יום ה'? עוד לפני בדיקת התוכן שלו התשובה האינטואטיבית שלי היא שהוא סוג של סופר חופש גדול, איזו נחת עתידית שנותנת כח להתמודד עם ההווה מתוקף הידיעה שהוא זמני, ש"אין מפקד שיכול לעצור את הזמן".
הנביאים מדברים,למען האמת, על יום ה' בניסוחים שונים לא מעט. בין השאר בכמה הפטרות מרכזיות כמו הפטרת שבת הגדול, הפטרת יום ראשון של סוכות והפטרת שבת חנוכה. עושה רושם שהנביאים ובעקבותיהם חז"ל רצו שיום ה' יהיה נוכח בתודעה שלנו... קשה לומר שזה עבד.
בשבועות האחרונים שאלתי אנשים סביבי איך נראה לדעתם יום ה' ואיך הם היו רוצים שהוא ייראה. התשובה שקיבלתי הכי הרבה, למעשה רק שניים מהתשעה לא פתחו בה, היתה: לא יודע, לא חשבתי על זה, זה לא מעסיק אותי.
כך שהנה ההצעה שלי: אם תעצרו להסתכל על איך אני / ההחברה שסביבי / הישראלי המצוי / המדינה / העולם נראה ומתנהל, במיוחד על רקע היכולות, הכלים והפוטנציאל שלנו, ממסקנה אחת, כמדומני, לא תוכלו להמלט והיא שאנחנו באמת לא עושים עבודה מרשימה במיוחד. אלוקים היה צריך להיות מנותק טוטאלית בשביל לא לשים לב לזה.
בשביל להופיע שוב כשחקן פעיל וגלוי במציאות, אלוקים חייב להגיב אל כולה – לטוב ולרע, למרשים ולפתטי. דווקא העובדה שלא נעלנו אותו על תסריט אחד, עם תפקיד אחד קבוע ומוגדר (הסבא הנחמד למשל), היא מה שמאפשרת לנו להתייחס אליו כמישהו. כלומר באמת.

